Nauðsynlegt er að rannsaka hvernig farið var með atkvæðaseðla og kjörkassa í Norðvesturkjördæmi að mati ffráfarerandi alþingismanns, og lögreglan sé best til þess fallin. Trúverðugleiki kosninganna sé í húfi.
Yfirkjörstjórn Norðvesturkjördæmis fór fram á endurtalningu atkvæða þar sem mjótt var á munum. Við endurtalingu kom upp misræmi varðandi atkvæði allra flokka. Fram hefur komið að kjörgögn voru ekki innsigluð að talningu lokinni eins og lög gera ráð fyrir heldur geymd í læstu herbergi á Hótel Borgarnesi. Karl Gauti Hjaltason fyrrverandi þingmaður Miðflokksins hefur kært þessa meðferð.
Kæran verður send strax í dag. Karl Gauti var um árabil sýslumaður í Vestmannaeyjum og formaður kjörstjórnar þar. Hann segist hafa heyrt lýsingarnar á meðferð kjörgagna og að lögreglan sé best til þess fallin að rannsaka málið.
Hann vill vita hvernig gengið var frá kjörgögnum þegar yfirkjörstjórn var fjarverandi. Alls ekki megi rýra trúverðugleika kosninga.
Sem fyrr segir voru gögnin geymd í læstu herbergi, en þau ekki innsigluð. Ingi Tryggvason formaður yfirkjörstjórnar í Norðvesturkjördæmi sagði í samtali við fréttastofuna að eftirlitsmyndavélar væru í herberginu þar sem kjörgögnin voru geymd og því hefði enginn getað komist óséður í þau. Hann segir að núna sé búið að flytja gögnin í fangaklefa á lögreglustöðinni.